送璉老
作者：胡宏
朝代：宋

paragraphs: 湘中應中古道場，復有峩眉道人住。
昔日三生藏裏來，今朝十二峰前去。
杖錫飄然別故人，笑望梅花理征路。
我曾問公五宗派，電掃羣生小見解。
直指萬法無盡身，坐覺靈光滿沙界。
辨舌橫放傾天河，崢嶸整頓禪宗壞。
吁嗟我生在儒門，儒門大業無人論。
滔滔姑想天之下，衣冠滿目如雲屯。
焚香再拜願聖主，一統三教清乾坤。